《贺新郎 其五 次玉林见寿韵》
宋代·冯取洽

那得身无事。问双溪老子，而今万缘空否。正使尘劳偿未了，毕竟难昏灵府。

已笑唾、功名如土。五十九年风雨过，算非非、是是何须数。

垂老也，信缘度。

绿阴朱夏回清暑。叹病来、觞怯流霞，扇闲白羽。方念生初增感慨，谁寄乐章新语。

知是我、花庵庵主。一别三年惟梦见，定何时、相对倾琼醑。

惊世路，有豺虎。

作者简介：冯取洽，字熙之，号双溪翁，延平（今福建南平）人。生卒年均不详，约宋理淳佑初前后在世。工词，常与黄升唱和。《花庵词选》中录他的词五首。